## Ivace+i Energia amplia en 3,8 milions el pressupost per a donar suport a projectes d’energies renovables tèrmiques en empreses i entitats

*** Amb l’ampliació, el pressupost total ascendix a 17,3 milions d’euros i el termini per a sol·licitar les ajudes està obert fins al 31 de juliol
* Es dona suport a l’ús d’energia solar, geotèrmia, aerotèrmia o biomassa i fins hui s’han subvencionat mig centenar de projectes amb 10 milions d’euros**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme, que dirigix Nuria Montes, ha ampliat en 3,8 milions el pressupost per a donar suport econòmicament a projectes d’energies renovables tèrmiques en els sectors productius i el sector públic.

Amb esta ampliació, el pressupost total per a este programa, que s’emmarca en els fons europeus Next Generation, ascendix a 17,3 milions d’euros, dels quals 14,12 milions d’euros es destinen als sectors productius i 3,24 milions d’euros a entitats i sector públic.

Tal com ha explicat la consellera, l’objectiu d’este programa és “acompanyar les empreses i sectors productius de la Comunitat Valenciana en el camí cap a la descarbonització, facilitant la incorporació de tecnologies netes no contaminants per a proveir les seues necessitats energètiques d’ús tèrmic, tant en els seus processos productius com en les seues instal·lacions”.

Montes ha destacat “la bona acollida d’este programa entre el teixit empresarial i les entitats”, que han presentat 180 projectes per a implantar fonts d’energia renovables. Les ajudes es concedixen per lots segons l’Ivace+ i les avalua i barema i fins hui ja ha donat suport a 48 projectes, amb més de 10 milions d’euros.

Per a la consellera, la sostenibilitat s’ha convertit “en un pilar fonamental en les empreses, que a més redunda clarament en la seua competitivitat”. En la Conselleria d’Innovació, principalment a través de les diferents àrees d’Ivace+i, ha subratllat “hi ha un ventall molt ampli d’actuacions per a ajudar les empreses valencianes a aconseguir un creixement i desenvolupament sostenible”.

**Característiques del programa**

Poden accedir a estes ajudes les empreses, xicotetes, pimes i grans empreses, així com les persones treballadores autònomes, entitats del sector públic institucional de les administracions públiques, les entitats de dret privat o organitzacions privades sense ànim de lucre. Igualment poden sol·licitar-les els ajuntaments, les diputacions provincials o les entitats equivalents i les mancomunitats, entre altres.

Pel que fa a la quantia de les ajudes, l’ajuda total serà la suma de l’ajuda base i l’ajuda addicional. Per al cas de les empreses l’ajuda és del 35 % sobre el cost subvencionable per a totes les actuacions subvencionables, i es pot incrementar en deu punts percentuals en el cas de les ajudes concedides a xicotetes empreses i en cinc punts percentuals si les ajudes van destinades a mitjanes empreses. En el cas d’entitats i el sector públic este percentatge ascendix al 70 %.

A més, estes ajudes es poden complementar amb una ajuda addicional del 5 % per repte demogràfic, és a dir en els municipis de fins a 5.000 habitants i els municipis no urbans de fins a 20.000 habitants en els quals totes les seues entitats singulars de població siguen de fins a 5.000 habitants.

**Actuacions susceptibles de suport**

Així Ivace+i subvencionarà els projectes que preveuen la utilització de l’energia solar tèrmica, la geotèrmia, aerotèrmia, hidrotèrmia, biomassa i microxarxes de districte de calor i/o fred.

Entre les actuacions que se subvencionaran figuren les aplicacions tèrmiques per a producció de fred i/o calor en edificis: aigua calenta sanitària, calefacció, refrigeració, climatització de piscines, bé directament o bé a través de microxarxes de districte de calor i/o fred.

Així mateix, es donaran suport a les aplicacions de baixa, mitjana i alta temperatura en processos productius o altres aplicacions tèrmiques: ebullició, esterilització, neteja, assecatge, llavat, emblanquiment, vaporitzat, decapatge, cocció, lixiviació, banys tèrmics per a tractament de superfícies, proveïment de servicis de bugaderia, llavat de vehicles, pasteurització i conservació de productes peribles, climatització de naus d’ús industrial, bestiar i hivernacles, etc.

Fecha: 29/06/2024